FM-2030

Fereidoun M. Esfandiary (* 15. október 1930, Brusel, Belgicko† 8. júl 2000, New York, New York, USA) bol americko-iránsky transhumanistický filozof a futurológ, ktorý si neskôr zmenil meno na FM-2030. FM-2030 bol jedným z prvých profesorov futurológie. Vyučoval nové koncepty človeka na New School University v New Yorku v USA.

Založil hnutie optimistických futurológov UpWingers a v roku 1973 publikoval futurologický manifest Up-Wingers. A Futurist Manifesto (1973).

Filozofia transhumanizmu 
Svoj nový koncept človeka nazval termínom Transhuman, čo vzniklo spojením slov transitory human – prechodový človek. Týmto termínom nazýval ľudí, ktorí adaptovali technológie, životné štýly a vnímania sveta, ktoré sú prechodové k posthumanite.

FM-2030 považoval transhumanizmus za začiatočnú manifestáciu nových evolučných bytostí. Za znaky transhumanity považoval protézy, plastickú chirurgiu, intenzívne využívanie telekomunikácií, kozmopolitný pohľad na svet, svetobežnícky životný štýl, androgynizmus, sprostredkovanú reprodukciu, absenciu náboženských vier a odmietanie tradičných rodinných hodnôt.

FM-2030 predvídal v knihe Telespheres (1977) vznik telemedicíny, televzdelávania a telebankovníctva.

FM-2030 publikoval knihy The Day of Sacrifice (1959), The Beggar (1965), Identity Card (1966), Up-Wingers. A Futurist Manifesto (1973), Telespheres (1977) , Optimism One. The Emerging Radicalism (1970) a najznámejšiu Are You a Transhuman ? Monitoring and Stimulating Your Personal Rate of Growth in a Rapidly Changing World (1989).

Nové meno FM-2030 
FM-2030 si zmenil svoje pôvodné meno, ako nádej a vieru, že bude žiť až do osláv svojich stých narodenín v roku 2030. Podľa jeho slov konvenčné mena definujú minulosť osoby: jeho predkov, etnicitu, národnosť, náboženstvo. Nie som ten, kým som bol pred desiatimi rokmi a určite nie ten, kým budem o dvadsať rokov. Meno FM-2030 odráža moje presvedčenie, že roky okolo roku 2030 budú magickým časom. V roku 2030 budeme nesmrteľní a každý bude mať vynikajúcu príležitosť žiť navždy. Rok 2030 je sen a cieľ.

Transhumanizmus ako nová fáza evolúcie 
FM-2030 považoval nesmrteľnosť iba za ďalšiu fázu evolúcie, o nič senzačnejšiu ako vzpriamenú chôdzu alebo schopnosť reči, a určite nie o nič menej senzačnú ako vznik života z neživej hmoty.

FM-2030 vo svojej knihe Optimism One. The Emerging Radicalism (1970) uvádzal ako nových revolucionárov našich čias genetikov, biológov, fyzikov, kryonológov, biotechnológov, jadrových vedcov, kozmológov, rádioastronómov, kozmonautov, sociálnych vedcov, dobrovoľníkov mládežníckych skupín, internacionalistov, humanistov, spisovateľov science-fiction, normatívnych mysliteľov, vynálezcov… Títo a ďalší podľa FM-2030 revolucionizujú ľudské podmienky v ich základoch. Ich výsledky a ciele presahujú najradikálnejšie ideológie Starého Poriadku. 

FM-2030 podľahol rakovine pankreasu a dal sa zmraziť prostredníctvom kryonickej suspenzie v Alcor Life Extension Foundation v Scottsdale v Arizone.

Literatúra 
 Esfandiary, Fereidoun M.: Optimism One. The Emerging Radicalism. Norton, 1970
 Esfandiary, Fereidoun M.: Up-Wingers. A Futurist Manifesto. The John Day Company, 1973 
 Esfandiary, Fereidoun M.: Telespheres. Popular Library, 1977
 FM-2030: Are You a Transhuman ? Monitoring and Stimulating Your Personal Rate of Growth in a Rapidly Changing World. Warner Books, 1989

Externé odkazy 
 Intimacy in a Fluid World, von F.M. Esfandiary  
 NPR Bericht über FM-2030
 Ilija Trojanow über F.M. Esfandiary: Identitätssuche im Labyrinth der Bürokratie
 

Filozofi USA
Iránski filozofi
Futurológovia
FM-2030
Osobnosti z Bruselu
Úmrtia na rakovinu pankreasu